Op pad Heathrow toe? Maak seker van jou vlug | Maroela Media
Amptenare van die Heathrow-lughawe in Londen en vakbondleiers is besig met 'n laaste verbete poging om 'n staking by Europa se besigste lughawe af te weer.
Veiligheidswagte, brandweerlede, ingenieurs en drywers by Heathrow beplan om 'n minuut na middernag te begin staak as onderhandelings misluk. Die lughawe het ter voorbereiding van 'n moontlike staking reeds meer as 170 vlugte wat vir Maandag en Dinsdag geskeduleer is, gekanselleer.
Lede van die vakbond Unite het 'n aanbod van die hand gewys wat Heathrow-amptenare sê voorsiening maak vir 'n 7,3%-salarisverhoging oor twee en 'n half jaar.
Die vakbond sê hy is gefokus op ongelykhede tussen werkers wat dieselfde werk doen en 'n "onaanvaarbare" salarisverskil tussen werkers en Heathrow se uitvoerende hoof, John Holland-Kaye.
Heathrow sê hy sal op die stakingsdae steeds operasioneel wees, maar dat toue waarskynlik langer as gewoonlik gaan wees.
Die lughawe het passasiers ook gevra om hul lugrederye te kontak vir besonderhede oor vlugte.
Dalk moet die plaaslike unies mooi kyk daar hoe lyk 'n ordelije staking,as daar ooit so iets bestaan,maar ten minste sal vullisblikke nie oral uitgegooi word nie,eiendom aan die brand gesteek en beskadig word nie en mense wat nie saamstem aangerand word nie.